
për mënyrën e caktimit dhe të përfitimit të shpërblimit  dhe të pensionit familjar nga pjesëtarët e familjeve të pilotëve, që humbasin jetën në përmbushjen e detyrës gjatë fluturimit

Në mbështetje të nenit 100 të Kushtetutës së Republikës të Shqipërisë dhe të nenit 5 të ligjit nr.8455, datë 4.2.1999 "Për një trajtim të veçantë të familjeve të pilotëve që humbasin jetën në përmbushje të detyrës gjatë fluturimit", me propozimin e Ministrisë së Punës dhe Çështjeve Sociale, Këshilli i Ministrave

V E N D O S I:

1. Pension familjar, në zbatim të nenit 1 të ligjit nr.8455, datë 4.2.1999 përfitojnë pjesëtarët e familjeve të pilotëve që humbasin jetën, si dhe ata që e kanë humbur jetën para hyrjes në fuqi të ligjit.
Data e fillimit të pensionit familjar për pjesëtarët e familjeve në ngarkim të pilotëve që kanë humbur jetën, është data e hyrjes në fuqi të ligjit nr.8455, datë 4.2.1999.
2. Pagë referuese bazë, mujore e muajit më të fundit kalenarik të shërbimit, për efekt të caktimit të masës së pensionit, është paga, sipas funksionit, që zbatohet në datën e fillimit të këtij pensioni.
Paga referuese përbëhet nga:
- paga bazë;
- paga me vjetërsi;
- paga për vështirësi dhe gradë.
3. Fakti i humbjes së jetës së pilotit për shkak të detyrës, gjatë fluturimit, vërtetohet nga ministria përkatëse.
4. Shpërblimin e menjëhershëm, të parashikuar në nenin 3 të ligjit nr.8455, datë 4.2.1999 e përfitojnë pjesëtarët e familjeve në ngarkim të pilotëve që humbasin jetën pas hyrjes në fuqi të këtij ligji.
5. Përfitojnë diferenca pensioni familjar, sipas nenit 6 të ligjit nr.8455, datë 4.2.1999 vetëm pjesëtarët e familjeve të pilotëve të shpallur "Dëshmor i Atdheut" dhe që në çastin e hyrjes në fuqi të këtij ligji përfitojnë pension familjar nga ligji nr.7703, datë 11.5.1993. Diferenca e pensionit familjar të llogaritet nga data e shpalljes së pilotit "Dëshmor i Atdheut".
Paga për llogaritjen e diferencave të pensionit familjar është paga referuese e pilotit në çastin e shpalljes "Dëshmor i Atdheut", e rritur sipas periudhave përkatëse, me vendim të Këshillit të Ministrave.
6. Efektet financiare në zbatim të këtij vendimi të përballohen nga buxheti i miratuar për Institutin e Sigurimeve Shoqërore, për vitin 1999.
Për vitet në vazhdim efektet financiare të programohen në buxhetin e Institutit të Sigurimeve Shoqërore.
7. Caktimi i përfitimeve, në zbatim të ligjit, bëhet me kërkesën e personave të interesuar.
Dokumentacioni për përfitimet e mësipërme caktohet nga Instituti i Sigurimeve Shoqërore.
8. Ngarkohen Ministria e Punës dhe Çështjeve Sociale, Ministria e Mbrojtjes dhe Instituti i Sigurimeve Shoqërore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

